

**"Қазақстан халқының рухани даму қоры" акционерлік қоғамын құру және қызметін қамтамасыз ету жөніндегі шаралар туралы**

Қазақстан Республикасы Президентінің 2008 жылғы 1 желтоқсандағы N 703 Жарлығы

      Қазақстан халқының мәдени құндылықтарын сақтау және салт-дәстүрін дамыту мақсатында **ҚАУЛЫ ЕТЕМІН:**   
      1. "Қазақстан Республикасында Мәдениет пен өнерді қолдау мемлекеттік қоры" мемлекеттік мекемесі жойылсын.   
      2. Қазақстан Республикасының Үкіметі заңнамада белгіленген тәртіппен:   
      1) жарғылық капиталына мемлекет жүз пайыз қатысатын "Қазақстан халқының рухани даму қоры" акционерлік қоғамын (бұдан әрі - Қоғам) құрсын;   
      2) Қоғам қызметінің негізгі мәні:   
      Қазақстан халқы мәдени құндылықтары мен салт-дәстүрінің дамуына тұрақты мониторинг жүргізуді және оны қолдауды жүзеге асыру;   
      қазақстандық мәдениеттің дамуы мен оның әлемдік мәдени кеңістікке кірігуін тереңдету жөніндегі серпінді жобаларды іске асыру;   
      Қазақстан Республикасының әлемдік мәдени кеңістікке сәйкестенуін зерттеу және негіздеу;   
      мәдениет пен өнер саласындағы жобаларды талдау және оларды іске асырылуды қамтамасыз ету;   
      Қазақстан халқы ұлттық мәдениетін рухани байытуға және олардың халықаралық мәдени алмасуларға қатысуына жәрдемдесу;   
      елдің әлеуметтік-экономикалық және мәдени дамуына бағытталған жыл сайынғы байқау-конкурстар, фестивальдар, семинарлар, мұражай мен кітап көрмелерін ұйымдастыруға, өткізуге көмек көрсету болып айқындалсын;   
      3) нормативтік құқықтық актілерге тиісті өзгертулер мен толықтыруларды енгізсін;   
      4) Қоғамның жарғылық капиталын қалыптастыруды қамтамасыз етсін;   
      5) осы Жарлықтан туындайтын өзге де шаралар қабылдасын.   
      3. Осы Жарлық қол қойылған күннен бастап қолданысқа енгізіледі.

*Қазақстан Республикасының*   
*Президенті                               Н. Назарбаев*

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК